Abdoel Kahar Moezakir

Abdul Kahar Mudzakkir lahir di Kotagede, Yogyakarta, dina tanggal 16 April 1907. Anjeunna nyaeta hiji tokoh pendidikan jeung ageman nu mibanda peran penting dina sajarah Indonesia. Anjeunna ngamimitian sakolana di Sekolah Muhammadiyah Kotagede, tuluy neruskeun diajar ka sababaraha pesantren di Solo jeung Pacitan, samemeh ngasup ka Universitas Fuad di Kairo, Mesir. Salila di Kairo, anjeunna aktip dina organisasi mahasiswa sarta ngadegkeun Jamiyyat yubban al-Muslimin jeung Perhimpunan Indonesia Raya dina taun 1933. Sanggeus balik ka Indonesia taun 1938, anjeunna ngajar di Mu’allimin Muhammadiyah Yogyakarta sarta ilubiung dina rupa-rupa kagiatan nasional, kaasup jadi salah sahiji nu nandatanganan Piagam Jakarta. Dina taun 1967, anjeunna kapilih jadi pangurus Rabithah Alam Islamy. Ku sabab jasana dina widang pendidikan jeung perjuangan kamerdikaan, anjeunna dianugerahan gelar Pahlawan Nasional ku pamaréntah Indonesia.

 Pendidikan 
Abdul Kahar Mudzakkir ngalaman pendidikan formal jeung nonformal di sababaraha lembaga Islam saméméh neruskeun studi ka luar negeri. Anjeunna diajar di madrasah Mambaul Ulum di Solo, tuluy ngalajengkeun pendidikan tinggi di Universitas Al-Azhar, Kairo, Mesir. Salila di Mesir, anjeunna aktip dina organisasi mahasiswa sarta ilubiung dina kagiatan jurnalistik jeung diplomasi informal, kaasup ngawakilan Indonesia dina Kongres Islam se-Dunia di Palestina.

Sanggeus réngsé studi jeung balik ka Indonesia, Abdul Kahar Mudzakkir ngajar di madrasah Mu’allimin Muhammadiyah Yogyakarta sarta diangkat jadi direktur lembaga éta. Anjeunna ogé aktip dina organisasi Muhammadiyah, boh dina widang kapemudaan boh kasejahteraan sosial, sarta terus jadi bagian tina Pimpinan Pusat Muhammadiyah nepi ka ahir hirupna. Karir awalna di widang pendidikan jeung organisasi Islam jadi pondasi penting pikeun peran-peran strategisna dina prosés kamerdikaan Indonesia.

 Peran Politik 
Abdul Kahar Mudzakkir aktip dina prosés politik nasional dina mangsa persiapan kamerdikaan Indonesia, boh dina forum resmi boh dina gerakan kompromi antar golongan. Anjeunna kalebet anggota Badan Penyelidik Usaha-Usaha Persiapan Kemerdekaan Indonesia (BPUPKI) sarta Panitia Sembilan nu nyusun Piagam Jakarta.

Dina rapat BPUPKI taun 1945, Abdul Kahar Mudzakkir ngawakilan golongan Islam bareng jeung KH Wahid Hasyim, H. Agus Salim, jeung Abikoesno Tjokrosoejoso. Anjeunna nyuarakeun pentingna Islam jadi dasar nagara, sarta sempet nunjukkeun sikap tegas dina debat politik, kaasup tindakan “ngagebrak meja” minangka bentuk protes. Panitia Sembilan nu diiluan ku Mudzakkir ngahasilkeun Piagam Jakarta minangka hasil kompromi antara golongan Islam jeung nasionalis, nu diwakilan ku Sukarno, Moh. Hatta, AA Maramis, Achmad Subardjo, jeung Muhammad Yamin.